Дохутырхэри сымаджэхэри щогуфIыкI
Нарткъалэ дэт район сымаджэщ унэ нэхъыщхьэм щыщ Iыхьэ зыхуей хуэзэу зэрагъэпэщыжри, мы махуэхэм къызэIуахыжащ. Иджы абы щолажьэ терапевт, офтальмологие, отоларингологие къудамэхэр, апхуэдэуи лъы щыхаш пункт хэтщ. Абыхэм я лэжьыгъэр зыхуэдэр зрагъэлъэгъуащ КъБР-м узыншагъэр хъумэнымрэ курортхэмкIэ и министр Шэт Ирмэрэ Аруан район администрацэм и унафэщI Къанокъуэ Антемыркъанрэ.
Районым ис хьэрычэтыщIэхэм я мылъкукIэ сымаджэщым и унэр зэрагъэпэщыжын щIадзащ 2009 гъэм. Мы илъэсым КъБР-м и Iэтащхьэм и резерв фондым къыхэкI мылъкукIэ а лэжьыгъэхэр и кIэм нагъэсащ, сом мелуани 2,5-рэ и уасэ медицинэ Iэмэпсымэхэр къащэхури, къудамэхэм трагуэшащ.
Сымаджэщым и дохутыр нэхъыщхьэ Жамборэ Налжан и псалъэхэм къызэрыхэщамкIэ, абыхэм гъуэлъыпIэу 100-м нэблагъэ щIагъэуващ. «Сымаджэщым и лэжьакIуэхэм республикэм и унафэщI Къанокъуэ Арсен фIыщIэ хуащI дэIэпыкъуэгъу къазэрыхуэхъуам папщIэ, — жиIащ Жамборэм. — КъудамэщIэхэр къызэрызэIуахам Iэмал къыдитынущ псынщIэу икIи фIагъ пылъу сымаджэ нэхъыбэм медицинэ дэIэпыкъуныгъэ еттынымкIэ».
Псом хуэмыдэу хьэщIэхэм нэхъ ягу ирихьащ офтальмологие къудамэр. Мыбы зэуэ сымаджэ 30-м щеIэзэфынущ. Къудамэм и унафэщI Рубаев Артур зэрыжиIамкIэ, Аруан районым и цIыхухэм я мызакъуэу, адрей куейхэми къикIыурэ къахуокIуэ. Къудамэр иджырей медицинэ IэмэпсымэхэмкIэ къызэгъэпэщащ, абыхэм ирилэжьэн IэщIагъэлIхэри яIэщ. Iэмэпсымэхэр къащэхуащ закъыщIэзыгъакъуэ хьэрычэтыщIэхэм я мылъкукIэ, апхуэдэуи языныкъуэхэр къаIэрыхьащ узыншагъэр хъумэн IэнатIэм зегъэужьыным хуэунэтIа программэмкIэ.
Шэт Ирмэ илъэгъуахэм арэзы къызэращIыр жиIащ, апхуэдэуи къыхигъэщащ дохутырхэр я IэщIагъэм зэрыхуэIэкIуэлъакIуэмрэ медицинэ IэмэпсымэкIэ тэмэму къызэрызэгъэпэщамрэ къэплъытэмэ, район сымаджэщым операцэхэм я процент 80-м нэблагъэр щыпхуегъэкIуэкIыну зэрыщытыр, абы щыгъуэми цIыхухэм хуащIэ Iуэхутхьэбзэхэм я фIагъыр уней клиникэхэм къазэрыкIэрымыхур.
Министрым дохутыр нэхъыщхьэм игу къигъэкIыжащ накъыгъэ мазэм медицинэ лэжьакIуэхэм я улахуэм хэгъэхъуэным теухуауэ УФ-м и Президентым къыдигъэкIа унафэр. Жамборэ Налжан жиIащ район сымаджэщым и дохутырхэм мы зэманым сом мин 24-м нэблагъэ къызэрахьыр, медсестрахэм ейр сом мин 11-м зэкIэ зэрыщIимыгъур, ауэ дызыхуэкIуэ мазэм зэрагъэпажэ Iыхьэм и фIыгъэкIэ абыи зэрыхэхъуэнур.
— ЩIыпIэ унафэр зыIэщIэлъхэм узыншагъэр хъумэн IэнатIэм гулъытэ хэха щыхуащI щIыналъэхэрщ зи куей сымаджэщ нэхъыщхьэхэр нэхъыфIу лажьэр, — къыхигъэщащ Шэтым. Апхуэдэ лэжьэкIэм и щапхъэуи Аруан куейр къихьащ.
Къанокъуэ Антемыркъан я мурадхэм и гугъу щищIым жиIащ, мы илъэсым сымаджэщым и ижьырабгъу лъэныкъуэр зэрызэрагъэпэщыжынур, абы и пщIантIэр зыхуей зырыхуагъэзэнур, щхъуантIагъэхэр зэрыщыхасэнур.
КъудамэщIэм япэу къэкIуа сымаджэхэр къыхуащIэ IуэхутхьэбзэхэмкIэ арэзыщ, абыхэм йоIэзэ узыншагъэр хъумэным къигъэув иджырей жыпхъэщIэхэм тету. Дохутырхэми медсестрахэми къыхагъэщ сыт и лъэныкъуэкIи зыхуей хуэ-зэу къызэгъэпэща IэнатIэм гухэхъуэ къариту зэрыщылажьэр.
